Torkos László: Álomra hajtod... 


Álomra hajtod nemsokára 
Nemes fa ismét bús fejed, 
Borongó égbolt sírva gyászol 
Haldokló, néma táj felett: 
Beljebb vonul erdő s mezőről 
A varjak éhes serege, 

Dúlt fészkin a kis szárnyasoknak 
Zordon szelek bús dalt zokognak, 
Elszállt pacsirta s fülemüle. 

Virág borított ifjú, ékes, - 
Lehullt s a szelek elfuvák, 
Gyümölcs piroslott lombjaid közt, 
Letépte mind a kapzsiság. 

Egy díszed volt még: sűrű lombod, 
Attól is megfoszt ím a dér, 
Sápadt levél függ gyenge szálon, 
Aludj szegény fa, - fényes álom, 
Sötét valónál többet ér. 

Mit ég és föld tőled elraboltak, 

Az álom visszahozza mind: 
Virágözöntől elborítva 
Langy szélben ring az ág megint, 
Dús lombok árnyán pinty s aranybegy 
Fütyülve ágról ágra száll, 

S ha majd elillan boldog álmod, 
Nem fáj, hogy tőle meg kell válnod: 
Való lesz, amit álmodál. 

Ah, rám is néha boldogítva 
Borul az álom fellege, 

Múltam feléled s üdve, bája 
Sírjából mind kiszáll vele: 

Az ifjúság tavaszmezőin 
Bolyongok illat s dal között: 

De álmaim ha elvonulnak, 
Tavasz virágai mind lehullnak, 
Avar marad csak - s őszi köd. 

